**ESN RADIONICE U FILIPOVIĆEVOJ**

Učenici 7.a, 7.b i 8.b razreda 19. svibnja 2022. su imali priliku učiti Engleski jezik u malo drukčijem okruženju. Naime, Projektni tim naše škole je u suradnji s ESN (*European Student Network*) organizirao posjet studenata iz Francuske i Indije. Studenti sudjeluju na razmjeni na Sveučilištu u Zagrebu, a predvođeni su ESN koordinatoricom Dorom Alilović. ESN je najveća europska studentska organizacija kojoj je cilj promovirati mobilnost. Udruga radi na 3 razine - lokalnoj, nacionalnoj i internacionalnoj te broji 15 000 volontera s podružnicama u više od 40 zemalja.

U okviru projekta *Erasmus in School* kojeg trenutačno provode posjetili su i naše učenike. Glavni cilj projekta jest upoznati djecu i mlade u osnovnim i srednjim školama sa Europom i mogućnostima koje im ona može pružiti. Naglasak na projektu stavlja se na interkulturalni dijalog, uvažavanje, poštovanje i toleranciju. Ovo je posebna prilika gdje učenici mogu dobiti znanje *iz prve ruke* o drugim državama te imaju priliku naučiti nešto novo iz područja umjetnosti, povijesti, geografije, a posebice jezika. Ovim potičemo otvoren dijalog koji je zasnovan na razbijanju stereotipa te usvajanju novih znanja kroz neformalno obrazovanje.

Tijekom današnjih radionica učenici su se susreli s pojmom ERASMUS-a, a naglasak je bio postavljen na usvajanju novih znanja o zemljama iz koje su došli studenti. Učenici su se upoznali s osnovnim podatcima o Francuskoj i Indiji te stekli znanja o kulturi, hrani, običajima zemalja koje su studenti predstavljali. Radionica je u cijelosti održana na engleskome jeziku te ovim putem želimo pohvaliti naš 7.a, 7.b i 8.b razredni odjel na izvrsnom znanju engleskoga jezika, komunikaciji te uključenosti u radionice.

Marko Pleslić

Voditelj projektnog tima